Εικόνα που περιέχει κείμενο, γραμματοσειρά, λογότυπο, γραφικά

Περιγραφή που δημιουργήθηκε αυτόματα

**Επανεκκίνηση**

Ισχυροί Δήμοι. Κάθε μέρα, δίπλα στον πολίτη

**Εισήγηση Προέδρου**

**Επιτροπής Αγροτικής Ανάπτυξης**

Δημήτριου Τζιαχρήστα

Δημοτικού Συμβούλου Δομοκού

Προσυνεδριακός Διάλογος

Λαμία, 17 Οκτωβρίου 2024

Κυρίες και κύριοι

Τόσο η Ελλάδα όσο και η Ευρώπη ολόκληρη, αλλά και όλη η υφήλιος αντιμετωπίζουμε σήμερα μια απαράμιλλη κατάσταση εξαιτίας της κλιματικής αλλαγής. Οι επιπτώσεις της κλιματικής αλλαγής γίνονται καθημερινά όλο και πιο έντονες, όλο και πιο απειλητικές. Ακραία καιρικά φαινόμενα με καταστροφικές συνέπειες για τον άνθρωπο, την κοινωνία, το περιβάλλον και την οικονομία παρατηρούνται πλέον συχνότερα και προκύπτουν με μεγαλύτερη σφοδρότητα. Ζούμε σε μια εποχή «αιχμής» της κλιματικής αλλαγής.

Σε αυτή τη νέα πραγματικότητα πρέπει όλοι να προσαρμοστούμε. Δήμοι, Περιφέρειες, Πολίτες το ίδιο το Κράτος. Είναι μια πραγματικότητα που δημιουργεί νέες ανάγκες για διαφορετικές πολιτικές, για καινούργιες προσεγγίσεις.

Εμείς ως Επιτροπή Αγροτικής Ανάπτυξης της ΚΕΔΕ πιστεύουμε ότι θα πρέπει να τεθεί η πρωτογενής παραγωγή σε νέες πιο στέρεες και υγιείς βάσεις. Δεν μπορεί να υπάρξει αγροτική ανάπτυξη, χωρίς να υπάρχει τοπική ανάπτυξη. Στο πλαίσιο αυτό οι Δήμοι είναι αυτοί που θα πρέπει να διαχειρίζονται κρίσιμα αγροτικά ζητήματα που αφορούν στην καθημερινότητα των γεωργών και κτηνοτρόφων μας, με την προϋπόθεση όμως να έχουν ουσιαστικό ρόλο και αρμοδιότητες που θα συνοδεύονται και από τους αντίστοιχους οικονομικούς πόρους.

Γι αυτό και πιστεύουμε ότι όλες μας οι προσπάθειες ως τοπική αυτοδιοίκηση πρέπει να τείνουν προς:

* την διατήρησης του αγροτικού πληθυσμού στην ύπαιθρο
* την άρση των χρόνιων παθογενειών της πρωτογενούς παραγωγής,
* την ενίσχυση της ποιοτικής φυτικής και ζωικής παραγωγής και
* την εξωστρέφεια των αγροτικών μας προϊόντων.

**Ως Επιτροπή Αγροτικής Ανάπτυξης της ΚΕΔΕ, μας δόθηκε η ευκαιρία να συνεδριάσουμε μέσα στο 2024, αρκετές φορές παρόλο που μεσολάβησαν οι Ευρωεκλογές,οι Δημοτικές και Περιφερειακές εκλογές.**

Κυρίες και κύριοι κατά την διάρκεια του 2024,

* **Διεκδικήσαμε και συνεχιζουμε να διεκδικούμε** από τους αρμόδιους υπουργούς Αγροτικής Ανάπτυξης και Τροφίμων και Κλιματικής Κρίσης και Πολιτικής Προστασίας, **να αποζημιωθούν και για το 2024 αγροτεμάχια που παραμένουν «μπαζομένα» σε όλες τις πληγείσες περιοχές από τα καιρικά φαινόμενα «Ντάνιελ και Ελίας**. Με έκτακτο πακέτο στήριξης και με τους ίδιους όρους που αποζημοιώθηκαν τα παρακάρλια αγροκτήματα. Θυμίζω ότι τον περασμένο Ιούνιο ολοκληρώθηκε η πληρωμή ενισχύσεων στους εκατοντάδες δικαιούχους των παρακάρλιων αγροτεμαχίων που επλήγησαν από φυσικές καταστροφές, και ειδικότερα από τις κακοκαιρίες «Ντάνιελ και Ελίας». Οι εκατονταδες δικαιούχοι έλαβαν πιστώσεις το ύψος των οποίων ανήλθε στα 43 εκατ. ευρώ. Πιστώσειςοι οποίες προήλθαν από το Γεωργικό Αποθεματικών Κρίσεων του 2024 και αφορούσαν σε δύο έτη (2023 και 2024), δόθηκαν σε αγροτεμάχια τα οποία εξακολουθούν και είναι πλημυρισμενα ή μπαζομένα μέχρι σήμερα, ήταν αφορολόγητες, ακατάσχετες και ανεκχώρητες στα χέρια του Δημοσίου ή τρίτων. Δεν είναι μόνο όμως τα παρακάρλια αγροτεμάχια αυτά τα οποία εξακολουθούν και παραμένουν μπαζομένα. Υπάρχουν χιλιάδες στρέμματα εκτός των παρακάρλιων αγροτεμαχίων σε όλες της πληγείσες από τους «Ντάνιελ και Ελίας» περιοχές, τα οποία εξακολουθούν και παραμένουν μέχρι και σήμερα μπαζομένα και ακαθάριστα, χωρίς έτσι να μπορούν οι παραγωγοί μας να τα καλλιερήσουν χάνοντας έτσι σημαντικό εισόδημα.
* **Απαιτήσαμε**, από το Υπουργείο Αγροτικής Ανάπτυξης και Τροφίμων, διαβλέποντας άμεσο τον κίνδυνο της μείωσης της ελληνικκής κτηνοτροφίας λόγω της πανώλης την ενεργοποίηση κρατικών και ευρωπαϊκών χρηματοδοτικών εργαλείων, ώστε να βρεθούν οι απαιτούμενοι πόροι για την εξυγίανση του ζωικού κεφαλαίου και τα ζώα που θανατώνονται να αποζημιώνονται κοντά στην εμπορική τους αξία και σε σύντομο χρόνο. Μόνο έτσι θα μπορούσε να αποφευχθεί μια ραγδαία και μοιραία εγκατάλειψη του κτηνοτροφικού επαγγέλματος. Η οικονομική πίεση που δέχθηκαν οι κτηνοτρόφοι μας (έλλειψη εισοδήματος, ανεξόφλητα δάνεια κ.λπ.) έπρεπε να εκτονωθεί από το κράτος μέσω της απλοποίησης των διαδικασιών αποζημιώσεων και την άμεση βοήθεια για τις ανάγκες απολύμανσης και αντικατάστασης των κοπαδιών, ενίοτε και των σταβλικών εγκαταστάσεων. Και εισακουσθηκαμε . Ο ίδιος ο Υπουργός τον Αύγουστο με επιστολή του προς τον επίτροπο Γεωργίας και Αλιείας της Ε.Ε., αλλά και την Ευρωπαία επίτροπο Υγείας και Ασφάλειας Τροφίμων ζήτησε ε κτακτη ευρωπαϊκή βοήθεια για τους κτηνοτρόφους που πλήττονταν από την πανώλη των αιγοπροβάτων. Τον Αύγουστο του 2024 πληρώθηκαν οι αποζημιώσεις στους κτηνοτρόφους για την θανάτωση των ζώων τους.
* **Ζητήσαμε**, **επανειλημμένως την επιστροφή του ΕΦΚ** πετρελαίου η οποία σταμάτησε να παρέχεται στους δικαιούχους αγρότες από το 2016 (προϋπολογισμού περίπου 180 εκ ευρώ). Εισακουστήκαμε από τα συναρμόδια υπουργεία αγροτικης Ανάπτυξης και Οικονομίας και Οικονομικών. Παρόλα αυτά χρειάζονται επιπλέον προσπάθειες διότι το κονδύλι που εγκρίθηκε δεν ανταποκρίνεται στις πραγματικές ανάγκες των γεωργών και κτηνοτρόφων.
* **Απαιτήσαμε** επανειλημμένως από τους αρμόδιους υπουργούς Αγροτικής Ανάπτυξης την άμεση έκδοση των προσωρινών διαχειριστικών σχεδίων βόσκησης. Δυστυχώς, μέχρι σήμερα δεν είναι έτοιμα. Έτσι ο σχετικός νόμος που ψηφίστηκε τον Δεκέμβριο του 2015 εξακολουθεί, δέκα χρόνια τώρα, να παραμένει ανενεργός με κίνδυνο απώλειας κοινοτικών κονδυλίων για τους Έλληνες κτηνοτρόφους και την αγροτική μας οικονομία. Ευχόμαστε να μην επαληθευθούμε.
* **Διεκδικήσαμε και συνεχίζουμε να διεκδικούμε μέχρι να το πετύχουμε** την άμεση και χωρίς καθυστερήσεις επιστροφή του μισθώματος των επιλέξιμων βοσκοτόπων στους Δήμους (το λεγόμενο τέλος βοσκής που πάντα ανήκε στους Δήμους ύψους περίπου 5 εκ ευρώ ετησίως), όπως ίσχυε μέχρι την ψήφιση του Νόμου 4351/2015, τροποποιώντας ανάλογα το άρθρο 7 παρ. 2 του εν λόγω Νόμου. Δυστυχώς η εκπόνηση και η εφαρμογή των διαχειριστικών σχεδίων βόσκησης από τις Περιφέρειες πλέον απέτυχε παταγωδώς αφού όπως ανέφερα παραπάνω μέχρι σήμερα δεν έχουν προχωρήσει τα σχέδια αυτά. Τα εν λόγω διαχειριστικά σχέδια βόσκησης παρόλο που μπορούσαν να χρηματοδοτηθούν και από κονδύλια του Προγράμματος Αγροτικής Ανάπτυξης (ΠΑΑ) 2014-2020 αλλά και πόρους του Ταμείου Γεωργίας Κτηνοτροφίας όπως ρητά αναφέρεται στο άρθρο 5 του Ν. 4351/2015, αυτό δεν έγινε ποτέ. Να θυμίσω ότι οι Δήμοι και όχι οι Περιφέρειες είναι αρμόδιοι για την συντήρηση των ποιμνιοστάσιων εντός των βοσκήσιμων γαιών, την κατασκευή ποτίστρων ζώων, δρόμων αλλά και μικρών ομβροδεξαμενών. Γι αυτό και μας ανήκει.

Κυρίες και κύριοι συνάδελφοι

**η γεωργία και η ανάπτυξη της περιφέρειας και της τοπικής κοινωνίας πρέπει να παραμείνουν η «ραχοκοκαλιά» του έθνους. Η γεωργία με την ευρύτερη έννοια, δηλαδή της φυτικής, ζωικής, δασικής παραγωγής, της ιχθυοπαραγωγής αποτέλεσε πυλώνα πάνω στον οποίο στηρίχθηκε η επίλυση γιγάντιων προβλημάτων που αντιμετώπισαν οι γενιές των προγόνων μας.**

Επομένως πρέπει και εμείς ως Δήμοι να πιέσουμε το Υπουργείο Αγροτικής Ανάπτυξης και Τροφίμων ώστε να αξιοποιήσουμε πλήρως την ευελιξία και τις ευκαιρίες που υπάρχουν στο πλαίσιο της νέας ΚΑΠ 2023 – 2027 με συγκεκριμένες προτάσεις.

Πρέπει για παράδειγμα να επιδιώξουμε από το ΥπΑΑΤ:

1. Σταθερότητα στο γεωργικό εισόδημα μέσα από την επαρκή χρηματοδότηση των άμεσων ενισχύσεων του πρώτου Πυλώνα της ΚΑΠ και όχι τη μείωση αυτού. Θα πρέπει ο δεύτερος πυλώνας να ενισχύθεί με επιπλέον κονδύλια τα οποία όμως να μην προέρχονται από μεταφορά από τον πρώτο Πυλώνα.
2. Προστασία των μικρομεσαίων γεωργοκτηνοτροφικών εκμεταλλεύσεων, οι οποίες είναι και περισσότερο ευάλωτες στις μεταβολές του εισοδήματος από την κλιματική αλλαγή. Πρέπει να πείσουμε το ΥπΑΑΤ να διεκδικήσει στα συμβούλια των Βρυξελλών την επανεξέταση και αναθεώρηση των εργαλείων της Ε.Ε. για την αντιμετώπιση κρίσεων.
3. Συμβουλευτικές υπηρεσίες με τη συμμετοχή των γεωτεχνικών των Δήμων που θα καθοδηγούν τους γεωργούς, τους αλιείς και τους κτηνοτρόφους της τοπικής μας κοινωνίας ώστε να βελτιώσουν την λειτουργικότητα των εκμεταλλεύσεών τους.

**Κυρίες και κύριοι**

**Δεν πρέπει να ξεχνάμε ότι ο πρωτογενής τομέας αποτελεί τη βάση για την ανάπτυξη του δευτερογενούς και του τριτογενούς τομέα Ελληνικά προϊόντα όπως ο καπνός, η σταφίδα, τα σιτηρά, τα όσπρια, το βαμβάκι, το αμπέλι, τα τεύτλα, τα φρούτα, τα πρώιμα κηπευτικά, στήριξαν την ελληνική βιομηχανία και είχαν θετικές συνέπειες στο εξαγωγικό συνάλλαγμα.**

**Τόσο το Προεδρείο όσο και η Επιτροπή Αγροτικής Ανάπτυξης της ΚΕΔΕ επισημαίνει ότι μέσα από αυτή την κρίση που περνάμε δεν θα πρέπει να αφήσουμε τους γεωργούς, τους αλιείς και τους κτηνοτρόφους μας αβοήθητους. Ως Δήμοι θα πρέπει να συνεχίσουμε να είμαστε πρωταγωνιστές σε αυτή την προσπάθεια στήριξής τους .**

**Ο Πρόεδρος της Επιτροπής**

**Τζιαχρήστας Δημήτριος**

**Μέλος Δ.Σ ΚΕΔΕ, Δ.Σ ΔΟΜΟΚΟΥ**